《兴上人驻锡姑射之麓他日邀余所居之净乐斋勉为赋此》
宋代·段克己

我爱兴上人，閒处先著脚。虽有买山钱，难寻一丘壑。

向来栖息地，龙象久寂寞。重寻林下径，竹石苦纷薄。

溪水恣交流，岩花自开落。却埽丈室中，一瓶还一钵。

净乐题其颜，尘缘聊解缚。寥寥千载下，此理谁发药。

我今为拈出，未免一重错。有净必有垢，无苦亦无乐。

浑沌元不死，七窍刚自凿。郑重庵中人，万法本无著。

独有太古心，油然满寥廓。

作者简介：段克己（1196～1254）金代文学家。字复之，号遁庵，别号菊庄。绛州稷山（今山西稷山）人。早年与弟成己并负才名，赵秉文目之为“二妙”，大书“双飞”二字名其居里。哀宗时与其弟段成己先后中进士，但入仕无门，在山村过着闲居生活。金亡，避乱龙门山中（今山西河津黄河边），时人赞为“儒林标榜”。蒙古汗国时期，与友人遨游山水，结社赋诗，自得其乐。元宪宗四年卒，年五十九。工于词曲，有《遁斋乐府》。